kardosdrur/scandi-wiki huggingface dataset:
Chivu Stoica

Chivu Stoica (født 8. august 1908, død 18. februar 1975) var Rumæniens premierminister i 1955-61 og statsoverhoved i 1965-67.

Han kom fra en bondefamilie og mødte den kommunistiske leder Gheorghe Gheorghiu-Dej, da de begge arbejdede som jernbanearbejdere i Griviţa. I 1934 blev de begge fængslet for deres rolle i en strejke.

Stoica var medlem af centralkomitéen i 1945-75, men i de senere år var han politisk blevet skubbet til side af Nicolae Ceauşescu.

I 1975 begik han selvmord.

Eksterne henvisninger 

Politikere fra Rumænien
Personer der har begået selvmord
Ștei

Ștei er en by i distriktet Bihor i Rumænien. I 2011 boede der 6144 mennesker i byen.

Fra 1958 til 1996 hed byen "Dr. Petru Groza" efter den rumænske leder.

Byer i Rumænien
Byer i distriktet Bihor
Time Waits for No One

"Time Waits for No One" er en sang fra det engelske rock ‘n’ roll band The Rolling Stones. Sangen kom på deres 1974 album It's Only Rock 'n' Roll, og den var den første sang der blev indspillet til dette album .

Sangen blev skrevet af Mick Jagger og Keith Richards, og ”Time Waits for No One” er en langsommere sang end dem The Stones normalt er mest kendt for. 

På sangen synger Jagger, mens den elektriske og akustiske guitar blev spillet af Mick Taylor. Den rytmiske elektriske guitar blev spillet af Richards, mens Bill Wyman både spillede bass og synthesizer på nummeret. Trommerne spillede Charlie Watts, mens klaveret blev spillet af Nicky Hopkins. Perkussion blev spillet af både Mick Taylor og Ray Cooper. Koret bestod af Richards 

Jaggers sangtekst er en indviklet iagttagelse med refleksioner. Han taler ligesom en der er ved at lærer den egentlige betydning af livet, at, ligesom titlen fortæller, tiden ikke venter på nogle;

”Time Waits for No One” er vigtigt, da den bliver anset som en af hovedårsagerne i at The Stones og Taylor gik hver til sit. På grund af sit store bidrag til sangen, havde Taylor regnet med at så kredit som medsangskriver, sammen med de normale sangskrivere Jagger/Richards. Men han fik det ikke. Det var denne afvisning, sammen med de andre Stones beslutning om at tage til München og begynde at indspille det næste album i stedet af tage på tour, der førte til Taylors afgang fra bandet.

Sangen findes kun på et opsamlingsalbum, nemlig Sucking in the Seventies fra 1981.

Eksterne henvisninger 

Officiel tekst 
Hør The Rolling Stones ” Time Waits for No One”
Tekst og info om ” Time Waits for No One”

Fodnote 

Rolling Stones-sange
Litauens nationalvåben

Litauens rigsvåbenskjold kaldes "Vytis". Det forestiller en ridder til hest. På ridderens skjold er et patriarkalkors. Det hviderussiske våbenskjold (1991-1995) mindede meget om det litauiske, og var i 1990 identisk med det litauiske, der derfor blev ændret så hestehalen blev vendt opad. Den oprindelige Vytis blev også brugt i mellemkrigstiden. 

Vytisen ses bl.a. på de litauiske pas, på grænseovergangene til Litauen og på deres litas mønter. Desuden er det planlagt at motivet på de kommende litauiske euromønter skal være vytisen.

Eksterne henvisninger 

Nationalvåben
Heraldik
Rigsvåbener fra Europa
Wehra

Wehra  er en flod i  den tyske delstat Baden-Württemberg, og en af Rhinens bifloder med en længde på 18 km. Den har sit udspring i Berglewald øst for Todtmoos og munder ud i Rhinen ved Wehr.

Rhinens bifloder
Floder i Baden-Württemberg
Wiese

Wiese er en flod i den tyske delstat Baden-Württemberg og Basel i Schweiz og er en af Rhinens bifloder fra højre med en længde på 55 km. Den har sit udspring i Schwarzwald ved Feldberg. Wiese løber gennem Todtnau, Schönau im Schwarzwald, Schopfheim og Lörrach. Efter at have krydset grænsen til Schweiz løber Wiese gennem dele af kanton Basel og munder ud i Rhinen oven for den franske by Saint-Louis. Wiese falder gennemsnitlig 17 m pr kilometer, hvilket er det kraftigste fald på en flod i Tyskland.

Rhinens bifloder
Floder i Baden-Württemberg
Axel Jarl

Axel Jarl (28. maj 1871 i København — 26. november 1950 på Strødam ved Hillerød) var en dansk godsejer og kunstmaler.

Axel Jarl var født Jørgensen som søn af konferensråd, fabriksejer Vilhelm Jørgensen. Axel og hans brødre (Carl Frederik og Viggo) skiftede i 1901 efternavn til Jarl.

Axel Jarl var gift første gang (1898–1903) med Gunnild Marie Bruun (1871–1903) med hvem han fik sit eneste barn, Jens Joachim Jarl (1900–1951). Anden gang (1927-1947) med Jutta Lund (1877-1947), der havde været hofdame hos dronning Alexandrine. Axel Jarl var optaget i Kraks Blaa Bog til 1930, men gled ud af den og Dansk Biografisk Leksikon, fordi han i 1931 fik en højesteretsdom for uterlige homoseksuelle handlinger og blev tvangsindskrevet på et sindssygehospital.

Synet på homoseksuelle er ændret, så Hillerød Kommune i 2004 opkaldte Axel Jarls Vej efter ham i nærheden af godset Sophienborg, som han købte i 1929. Naboejendommen Strødam i Gadevang ved Hillerød arvede Axel Jarl i 1917 efter sin faster Laura Charlotte Tietgen, født Jørgensen. Hun var gift med finansmanden C.F. Tietgen. Ægteskabet var barnløst.

Axel Jarl tog studentereksamen i 1890 og blev cand.theol. i 1896, men afbrød den teologiske løbebane og studerede malerkunst i Paris og rejste flere år i bl.a. Indien. Han var i udlandet i 14 år (1903–1917).

Axel Jarl grundlagde Ubberup Højskole i slutningen af 1890'erne, men den måtte bortforpagtes efter Axel Jarls indlæggelse på sindsygehospitalet i Middelfart.

Axel Jarl var aktiv inden for Danmarks Naturfredningsforening. Under Danmarks besættelse 1940-45 var han også med i modstandskampen, sad i tysk arrest, og måtte flygte til Sverige sammen med hustruen Jutta Jarl.

Sophienborg var i 1870'erne ejet af onklen C.F. Tietgen. Jarl omdannede den til læregård til uddannelse af unge landmænd. I 1949 oprettede Jarl Legatstiftelsen Sophienborg Læregård og Strødam, der i dag hedder Jarl-fonden.

Skuespiller og politiker Klaus Bondam er oldebarn af Axel Jarl.

Litteratur 
 Flemming Beyer: Sophienborg – nogle træk af godsets historie gennem 200 år.
 Palle Bruun Olsen: Axel Jarl, Nordsjællandsk Folkemuseum, 1994.

Referencer

Eksterne henvisninger 
 
 
 

Godsejere fra Danmark
Malere fra Danmark
Modstandsfolk fra Danmark
Danskere i 1900-tallet
Teologer fra Danmark
Personer fra København
Personer i Kraks Blå Bog (afdøde)
Personer i Dansk Biografisk Leksikon
Ø (roman)

Ø (engelsk: Island) er en utopisk/dystopisk roman skrevet af Aldous Huxley (1894–1963) og udgivet i 1962, som omhandler et utopisk øsamfund.

Handlingen foregår på en fiktiv ø (muligvis i sydøst-Asien, hvor menneskene lever i nærmest absolut harmoni med hinanden, i en slags postmoderne idealsamfund. Meget af handlingen går med at beskrive, hvorledes et sådant idealsamfund kan fungere. På mange måder beskriver romanen det modsatte samfund skildret i Fagre nye verden. Harmonien på øen er truet af en konge uden magt, men med ambitioner, olieforekomster og internationale olieselskaber, og nabostater med helt andre grundværdier.

Romaner fra USA
Litteratur i 1962
Romaner fra England
Elz ved Rhinen

Elz er en flod i  den tyske delstat Baden-Württemberg, og en af Rhinens bifloder med en længde på  90 km. Den har sit udspring i Schwarzwald, tæt på floden Bregs udspring (Breg er en biflod til Donau). Elz løber gennem Elzach, Waldkirch og Emmendingen før den munder ud i Rhinen nær Lahr.

Bifloder 
Dreisam
Glotter
Gutach

Rhinens bifloder
Floder i Baden-Württemberg
Innovation Lab

Innovation Lab er et videncenter for ny teknologi, stiftet omkring 2001 med aktiviteter indenfor forskning, produktudvikling og iværksætteri.

Ekstern henvisning 
Officiel hjemmeside

Virksomheder i Danmark
Danske virksomheder etableret i 2001
Café de la Régence

Café de la Régence i Paris var i lang tid i det 18. og 19. århundrede Europas skakcentrum, og alle tidens betydende og kendte skakspillere har spillet der.

Historie 

I 1681 blev cafeen åbnet under navnet Café de la Place du Palais-Royal som en af byens første kaffesaloner. I 1715 skiftede den navn til Café de la Régence. Fra omkring 1740 blev cafeen samlingssted for skakspillere, og den første store mester som frekventerede den var François-André Danican Philidor, af mange anset som tidens uofficielle verdensmester. Senere fulgte bl.a. Alexandre Deschapelles og dennes elev Louis de la Bourdonnais, som begge ansås for verdens bedste på deres tid.

Sit ry som skakmekka bevarede cafeen til langt ind i det 19. århundrede, bl.a. blev en berømt match afholdt her i 1843: Den lokale helt Pierre de Saint-Amant mod britiske Howard Staunton, tidens to stærkeste spillere. Staunton vandt matchen 13-8 og London overtog rollen som skakcentrum fra Paris.

Pga. ombygningen af Place du Palais-Royal i 1852 var cafeen nødt til at flytte, og endte i 1854 på Rue Saint-Honoré 161. Det var her amerikaneren Paul Morphy i 1858/1859 gjorde sit indtog i Paris og besejrede bl.a. den lokale professionelle skakspiller Daniel Harrwitz 5,5-2,5 i en match, som blev det sidste skakmæssige højdepunkt i caféens historie. Herefter fulgte en længere nedgangstid, hvor der stadig blev spillet skak – bl.a. afholdt man en korrespondancematch mod skakklubben i Skt. Petersborg (som endte uden afgørelse), ligesom den senere verdensmester Alexander Aljechin før 1. verdenskrig holdt til der. Men ved en ombygning til restaurant i 1910 ændrede stedet karakter, og i løbet af 1. verdenskrig skiftede størstedelen af skakspillerne til Café de l'Univers.

Bøger 
 Metzner, Paul: Crescendo of the Virtuoso, 1998
 Whyld, Ken: Chess christmas. Moravian Chess, Olomouc 2006. .
 Walker, George: The Café de la Régence, i bogen Chess and Chess-Players, London 1850.

Skak
Regence, Cafe de la
Paris
Donna

"Donna" var 10cc's første hit under det navn. Sangen nåede nr. 2 i september 1972. Sangen har en betydelig ligelighed med "Oh! Darling" fra The Beatles.

Rocksange
Singler fra 1972
10cc
Kinzig (biflod til Rhinen)

Kinzig  er en flod i  den tyske delstat Baden-Württemberg, og en af Rhinens bifloder med en længde på 95 km. Kinzigdalen og de  tilhørende sidedale udgør det største dalsystem i Schwarzwald. 

Under den sidste istid dannede Kinzig og Murg et fælles flodsystem.

Geografi 
Kinzig har sit udspring nær Loßburg i landkreis Freudenstadt. Først løber den sydover, men drejer gradvis vestover. Den løber ud af Freudenstadt efter Alpirsbach og er kortvarigt inde i landkreis Rottweil og løber så gennem Ortenau. Kinzig løber ud af Schwarzwald nær Offenburg og munder ud i Rhinen nær Kehl. Den øvre del af Kinzig er en bjergflod, som indimellem har skabt alvorlige oversvømmelser.

Bifloder 
De følgende vandløb løber ud i  Kinzig:

Byer langs Kinzig 
Fra kilde til udløb:

Eksterne henvisninger 

 Turisme i Kinzigdalen
 Information og billede 

Rhinens bifloder
Floder i Baden-Württemberg
Emi Koussi

Emi Koussi er en skjoldvulkan i den sydlige del af bjergkæden Tibesti i den centrale del af Sahara, og i det nordlige Tchad. Det er det højeste bjerg i Tchad, og det højeste i Sahara. Vulkanen er en af mange i Tibesti-bjergene, og har en højde på 3445 meter over havet, og det rager omkring 2300 meter over de omkringliggende sandstensletter. Vulkanen er 80 gange 60 kilometer.

Vulkanen har to krater, det ene er 12 gange 15 kilometer, det andet er omtrent 2-3 kilometer bredt og har en dybde på 350 meter.

Kilder
NASA Earth Explorer page 
Gourgaud A. and P. M. Vincent. 2004. Petrology of two continental alkaline intraplate series at Emi Koussi volcano, Tibesti, Chad. Journal of Volcanology and Geothermal Research 129(4): 261-290.
 Global Volcanism Program: Emi Koussi 
 Peakware: Emi Koussi

Eksterne henvisninger 

Bjerge i Tchad
Skjoldvulkan

Skjoldvulkan er en vulkan som er formet som et skjold, med slanke skråninger mellem 2-10 grader og tyndtflydende magma. Et eksempel er Mauna Loa på Hawaii som stiger 10 km op fra havbunden.

Den er forholdsvis flad fordi lavaen er tyndtflydende. Derfor betegnes den ''"skjold" vulkan.

Vulkaner
Terapiassistentloven

Bekendtgørelse af lov om terapiassistenter (i daglig tale blot Terapiassistentloven) var indtil 1. januar 2007 den lov, hvori terapiassistenters – dvs. fysioterapeuters og ergoterapeuters – virke og autorisationsbestemmelser var beskrevet.

Betegnelsen terapiassistent samt betegnelserne ergoterapeut og fysioterapeut må ifølge Terapiassistentloven kun anvendes af personer, der af Sundhedsministeriet er autoriserede som henholdsvis ergoterapeuter eller fysioterapeuter.

Den nye autorisationslov
1. januar 2007 blev Terapiassistentloven afløst af Autorisationsloven – Lov om autorisation af sundhedspersoner og om sundhedsfaglig virksomhed – hvor ergo- og fysioterapeuternes virke og autorisationsbestemmelser beskrives i henholdsvis § 58 og § 59.

I den nye autorisationslov bruges betegnelsen terapiassistent ikke længere om fysio- og ergoterapeuter.

Med indførelsen af den nye autorisationslov har fysioterapeuter og ergoterapeuter opnået tilladelse til frit at behandle alle. Før 1. januar 2007 måtte terapiassistenterne kun sygebehandle patienter, som forinden havde fået en skriftlig henvisning fra egen læge eller speciallæge.

Færøerne
På Færøerne er terapiassistenternes (ergoterapeuternes og fysioterapeuternes) virke og autorisationsbestemmelser fastsat i den færøske terapiassistentlov – Kongelig anordning om ikrafttræden på Færøerne af lov om terapiassistenter – som stadig er gældende.

Eksterne kilder, links og henvisninger
 Bekendtgørelse af 30. august 1991 af lov om terapiassistenter (gældende indtil 1. januar 2007)
 Bekendtgørelse af 22. maj 2006 af lov om autorisation af sundhedspersoner m.m., § 58 og § 59 (gældende siden 1. januar 2007)
 Kongelig anordning nr. 216 af 6. april 1988 om ikrafttræden på Færøerne af lov om terapiassistenter (gældende siden 1. juni 1988) 

Danmarks love
Ergoterapeut
Friedrich Ludwig Ulrich Schröder

Friedrich Ludwig Ulrich Schrøder (2. november 1744 – 3. september 1816) var en tysk skuespiller, teaterdirektør og dramatiker.

Han blev optaget i Hamburg-logen "Emanuel zur Mainblume" d. 8. november 1774 og blev "Ordførende Mester" for sin loge d. 24. august 1787. I 1814 vælges han som Stormester for Storlogen af Hamburg.

Han skabte i løbet af 1790'erne et nyt frimurerisk ritual, det schröderske ritual, som den 29. juni 1801 indførtes i alle loger under Storlogen af Hamburg, samt i mange andre loger.
I Danmark arbejder Johanneslogeforbundet af Gamle, Frie og Antagne Murere efter det Schröderske ritual.

Referencer 

Frimurere fra Tyskland
Skuespillere fra Tyskland
Dramatikere fra Tyskland
Live with Me

"Live With Me" er en sang fra rock ‘n’ roll bandet The Rolling Stones. Den er fra deres 1969 album Let It Bleed. Sammen med "Country Honk", er den en af to sange som guitaristen Mick Taylor spillede til sin audition for bandet.

Den blev skrevet af Mick Jagger og Keith Richards, og indspilningerne til "Live With Me" begyndte i maj, 1969. 
Det var også første gang The Stones indspillede med Bobby Keys, der bidrog med at spille saxofon solo nær midten af sangen.

Bobby Keys fortalte om begyndelsen for hornblæserne og Mick Taylor:” Både hornene OG Mick Taylor havde deres debut på det dette album, på samme nummer. Til tider overser en del folk den kendsgerning, at det ikke kun var Mick (Taylor) der kom med i bandet, men det var hele den periode hvor hornblæserne også kom til. Og de forsvandt på samme tid ”

Derudover spillede Leon Russell og Nicky Hopkins begge klaver på nummeret, mens Jagger sang og Charlie Watts spillede trommerne. Mick Taylor og Richards spillede de elektriske guitarer, og derudover spillede Richards også bass i stedet for bandets officielle bass spiller Bill Wyman. Koret bestod af Richards .

Selvom den aldrig blev udgivet som single er den meget populær til live shows, og den kan høres på live albummene Get Yer Ya-Ya's Out! og No Security.

Eksterne henvisninger 

 Officiel tekst
 Hør The Rolling Stones ”Live with Me”
 Facts om ”Live with Me”

Fodnote 

Rolling Stones-sange
Mouvement patriotique du Salut

Mouvement patriotique du Salut eller MPS er det ledende politiske parti i Tchad.

MPS' præsidentkandidat fra præsidentvalget i Tchad som blev afholdt 20. maj 2001, Idriss Déby, vandt med 63,2 % af stemmerne. I parlamentsvalget i Tchad 21. april 2002 vandt partiet ifølge IPU 113 af 155 sæder. Til trods for flertallet regerer partiet i koalition med to mindre partier – Union nationale pour la démocratie et le renouveau og Union pour le Rénouveau et la démocratie. I præsidentvalget i Tchad 2006 blev Déby genvalgt med 64,7 % af stemmerne.

Før 1990 var MPS et oprørsparti, og opererede fra Sudan med finansiel støtte fra Libyen.

Politiske partier i Tchad
Gouvernement d'Union Nationale de Transition

Gouvernement d'Union Nationale de Transition, eller GUNT, var en koalitionsregering af væbnede grupper som de facto ledte Tchad fra 1979 til 1982, under den mest kaotiske periode i den langvarige borgerkrig, som startede i 1965. GUNT erstattede Malloum-Habré-alliancen, som kollapsede februar 1979. Den nye regering var præget af indbyrdes striding, som førte til væbnede konfrontationer. I 1980 invaderede Libyen Tchad til støtte for GUNTs præsident Goukouni Oueddei mod GUNTs tidligere forsvarsminister Hissène Habré.

På grund af pres fra internationalt hold og det komplekse forhold mellem Goukouni og Gaddafi, bag førstnævnte Libyen november 1981 at forlade Tchad til fordel for en Inter-African Force (inter-afrikansk styrke) (IAF). IAF viste ingen vilje til konfrontation mod Habrés milits. I august 1982 kastede Habrés milits Goukouni, og Habré blev indsat som præsident.

GUNT, altid under ledelse af Goukouni, forblev en koalition af oppositionelle grupper med intensioner om at styrte Habré. Libyen kom igen til at spille en afgørende rolle, med massiv støtte til Goukouni, men GUNT var blevet en stedfortræder for Libyen i konflikten. Fra 1983, gennem en fransk intervention i Tchad, blev mulighederne for at styrte Habré nærmest blokerede, da Libyens og GUNTs kontrollerede områder var begrænset til det nordlige Tchad. Interne stridigheder og problemer med libysk støtte, arrestationen af Goukouni inkluderet, førte til GUNTs opløsning i 1986.

Tchads historie
Depression (geologi)

En depression er en landskabsform, der ligger lavere end det omkringliggende område, alternativt et landområde under havets overflade.

Depressioner kan opstå som gravsænkninger, mellem to forkastningszoner i jordskorpen. Et velkendt eksempel er Dødehavet i Mellemøsten. Et andet eksempel er de store sletter med ringe nedbør, hvor saltsøer uden afløb dannes, såsom Aralsøen i Centralasien eller tørre Qattara-sænkningen i Sahara. Andre kendte depressioner er det Kaspiske Hav og Death Valley.

Se også
 Lunke

Landskabsformer
A406

A406, eller North Circular Road, er en hovedvej som forbinder østlige og vestlige dele af Greater London via de nordlige bydele. Sammen med A205, South Circular Road, udgør den en ringvej gennem ydre London.

Veje i Storbritannien
Transport i London
Centralbanken for de centralafrikanske stater

Centralbanken for de centralafrikanske stater (fransk: Banque des Etats de l'Afrique Centrale – BEAC, engelsk: Bank of Central African States) er centralbanken for de centralafrikanske stater Cameroun, Centralafrikanske Republik, Gabon, Republikken Congo, Ækvatorialguinea og Tchad.

Disse 6 lande udgør Den centralafrikanske økonomiske og monetære union (CEMAC – Communauté Économique et Monétaire de l'Afrique Centrale, eller Central African Economic and Monetary Community). 

BEAC blev etableret 14. april 1959. 

Valutaen i denne union er CFA Franc Central &ndash CFAF, valutakode XAF. Denne er forskellig fra CFA Franc West, som bruges i Den vestafrikanske monetære union. Valutaen er låst mod euroen, 1 Euro = 655,957 CFA Franc Central.

Eksterne henvisninger 
Officiel hjemmeside

Centralbanker
Afrika
A205

A205, eller South Circular Road er en hovedvej, som forbinder de østlige og vestlige dele af Greater London via de sydlige bydele. Sammen med A406, North Circular Road udgør den en ringvej gennem ydre London.

Veje i Storbritannien
Transport i London
Mao (Tchad)

Mao er en by i Tchad, hovedbyen i provinsen Kanem og ligger i departementet, som også hedder Kanem. Byen har en befolkning på 13.277 indbyggere (1993)

Byer i Tchad
Rench

Rench er en flod i  den tyske delstat Baden-Württemberg og en af Rhinens bifloder med en længde på  59 km. Den  har sit udspring nær bjerget Kniebis, ikke langt fra Bad Griesbach i Schwarzwald. Den munder ud i Rhinen nær Rheinau/Lichtenau.

Rench løber gennem Renchdalen og byerne Bad Peterstal, Oppenau, Lautenbach, Oberkirch og Renchen. I Oppenau munder Lierbach ud i Rench.

Området omkring de øvre dele af Rench er et populært turområde.

Rhinens bifloder
Floder i Baden-Württemberg
London Central Mosque

London Central Mosque er en stor moske ved Regent's Park i City of Westminster i London. Den blev tegnet af sir Frederick Gibberd, og stod færdig i 1978 med en fremtrædende gylden kuppel og en høj minaret. Hovedsalen kan rumme mere end 2.000 personer.

Indersiden af kuppelen er dekoreret med abstrakte mønstre, i tråd med islamisk tradition. I tillæg til bønnerum, undervisningsrum og kontorer, findes også en lille butik og en halalcafé.

Ved siden af moskeen ligger et islamisk kulturcenter, som blev givet som en gave til det muslimske samfund i London, og åbnet af George 6. i 1944.

Eksterne henvisninger 

 The Islamic Cultural Centre & The London Central Mosque

Moskeer
Central Mosque
Etableret i 1978
City of Westminster
Mongo (Tchad)

Mongo er en by i Tchad, hovedbyen i regionen Guéra. Byen ligger 406 km øst for hovedstaden N'Djamena og har befolkning på 20.443 indbyggere (1993).

Byer i Tchad
Blodpølse

Blodpølse er en pølse fremstillet hovedsageligt af blod og fedt. Den nydes gerne stegt. I Storbritannien kaldes den black pudding, og den indgår i English breakfast. I Skotland er der eksempler på at den bliver friturestegt.

Blodpølse har været en yndet ret i anledning af julen i Danmark. Traditionen var meget typisk i 1800-tallet på gårdene rundt om i landet. Siden er populariteten dog dalen, og navnlig i de senere år blevet mindre og mindre udbredt.

Ingredienser 

Svineblod, vand, flomme, rugmel, byggryn, brun farin, rosiner, salt, kanel, kardemomme, naturtarme eller kunsttarme. På Færøerne fremstilles blodpølse af fåreblod og -flomme.

Referencer

Kilder og eksterne henvisninger 

Maduniverset
 The Black Pudding. En historie og guide af The English Breakfast Society.
Black pudding recipe fra uktv food

Pølser
Pølse
Julefrokost
Den centralafrikanske økonomiske og monetære union

Den centralafrikanske økonomiske og monetære union (fransk: CEMAC – Communauté Économique et Monétaire de l'Afrique Centrale, engelsk: CAEMC – Central African Economic and Monetary Community) er en monetær union mellem de 6 centralafrikanske lande Cameroun, Centralafrikanske Republik, Gabon, Republikken Congo, Ækvatorialguinea og Tchad.

Unionen blev etableret i marts 1994, og har fælles centralbank; Centralbanken for de centralafrikanske stater (engelsk: Bank of Central African States).

Før denne union blev etableret havde de samme lande en økonomi- og tollunion; The Central African Economic and Customs Union (UDEAC). Denne union blev stiftet i 1964. Videreføringen i 1994 var et forsøg på at få til større regional integration mellem medlemslandene.

Afrika
Internationale organisationer
Etableret i 1994
N'Djamena internationale lufthavn

N'Djamena internationale lufthavn (IATA: NDJ, ICAO: FTTJ) er en lufthavn udenfor N'Djamena i Tchad. Lufthavnen er landets hovedlufthavn.

Lufthavne i Tchad
Lufthavn
Lungeemboli

Lungeemboli eller blodprop i lungerne er en komplikation ved dyb venetrombose. Trombosen (blodproppen) løsner sig og følger blodstrømmen i venen til hjertet og derfra ud i lungekredsløbet. Her sætter den sig fast og blokerer blodtilførslen til en del af lungen. En blodprop kan løsnes når som helst, men ofte i forbindelse med aktivitet.

Diagnosen kan fastslås ved lungeskintigrafi med lungeperfusionsskintigrafi og lungeventilationsskintigrafi.

Symptomer 
Symptomerne afhænger af størrelsen på blodproppen, og hvor den sætter sig fast. Store embolier kan give pludselig åndenød eller andre alvorlige symptomer. Akutte, stærke brystsmerter kan forekomme ved større embolier.

Luftvejssygdomme